B4-0137/96

Ψήφισμα επί των προοπτικών της κοινής γεωργικής πολιτικής (ΚΑΠ) και των συνεπειών ορισμένων εμπορικών συμφωνιών για τους παραγωγούς γεωργικών προϊόντων της Ευρωπαϊκής Ένωσης

Το Ευρωπαϊκό Κοινοβούλιο,

- έχοντας υπόψη τη μελέτη της Επιτροπής σχετικά με τις διάφορες στρατηγικές που μπορούν να εφαρμοσθούν για την ανάπτυξη των σχέσεων της Ευρωπαϊκής Ένωσης με τις συνδεδεμένες χώρες στον τομέα της γεωργίας με την προοπτική της μελλοντικής ένταξης αυτών των χωρών (CSΕ(95) 607 - C4-0023/96),

Α. έχοντας υπόψη ότι η τριετής μεταβατική περίοδος που προβλέπεται για το πρώτο σκέλος της μεταρρύθμισης της ΚΑΠ, έτσι όπως αποφασίσθηκε το 1992, έχει πλέον παρέλθει και, εν τούτοις, εξακολουθούν να μην έχουν μεταρρυθμισθεί σημαντικοί τομείς παραγωγής επειδή το Συμβούλιο δεν κατάφερε ακόμη να λάβει απόφαση (αμπελοοινικός τομέας, τομέας οπωροκηπευτικών) ή επειδή η Επιτροπή δεν έχει ακόμη υποβάλει προτάσεις (τομέας ελαιολάδου),

Β. λαμβάνοντας υπόψη τις πολυάριθμες συμφωνίες ελευθέρων συναλλαγών που ισχύουν ήδη ή βρίσκονται στο στάδιο των διαπραγματεύσεων, καθώς και την ελευθέρωση των γεωργικών συναλλαγών σε παγκόσμιο επίπεδο,

Γ. έχοντας υπόψη τα διάφορα μέτρα που αφορούν την κανονιστική ρύθμιση των γεωργικών αγορών, κανονιστική ρύθμιση που έχει καταστεί αναγκαία μετά τις εμπορικές συμφωνίες του Γύρου της Ουρουγουάης (ΠΟΕ) και των οποίων η επίπτωση επί της ΚΑΠ δεν μπορεί ακόμη να εκτιμηθεί εξ ολοκλήρου[semigr ] έχοντας υπόψη το προαναφερθέν στρατηγικό έγγραφο της Επιτροπής σχετικά με τον γεωργικό τομέα με την προοπτική της διεύρυνσης της Ευρωπαϊκής Ένωσης προς ανατολάς, έγγραφο το οποίο προτείνει να συνεχιστεί η προσέγγιση της μεταρρύθμισης που άρχισε το 1992,

Δ. λαμβάνοντας υπόψη ότι οι εμπορικές συμφωνίες ή οι συμφωνίες ελεύθερων συναλλαγών που μελετώνται ή βρίσκονται σε φάση διαπραγμάτευσης με διάφορες τρίτες χώρες ή περιφερειακές οικονομικές ζώνες, προκαλούν νέα αποδυνάμωση της κοινοτικής προτίμησης, πράγμα που έχει σοβαρές συνέπειες σε ορισμένες γεωργικές περιφέρειες και παραγωγές της Ένωσης,

Ε. λαμβάνοντας υπόψη ότι η γεωργία, εκτός από το ότι εξασφαλίζει την παραγωγή επισιτιστικών αγαθών ποιότητας, εγγυάται τη διατήρηση, τη συντήρηση και τη διαχείρηση του αγροτικού και του δασικού περιβάλλοντος και διαδραματίζει πρωτεύοντα ρόλο ως κινητήρια δύναμη της αγροτικής ανάπτυξης και ως παράγων διατήρησης και δημιουργίας θέσεων απασχόλησης στην ύπαιθρο και ότι η πολυλειτουργική αυτή προσέγγιση της γεωργίας μπορεί να υποστηριχθεί μόνο σε ένα ευρύτερο, ολοκληρωμένο αναπτυξιακό πλαίσιο για το χώρο και τη διαχείριση του εδάφους της Ένωσης,

ΣΤ. λαμβάνοντας υπόψη ότι οι μειονεκτικότερες περιφέρειες είναι περισσότερο ευάλωτες σε ένα παγκόσμιο πλαίσιο μεγαλύτερης ανταγωνιστικότητας[semigr ]

1. καλεί το Συμβούλιο και την Επιτροπή αντιστοίχως να συμπληρώσουν - λαμβάνοντας τις σχετικές αποφάσεις εκεί όπου δεν το έχουν ακόμη πράξει - και να θέσουν πλήρως σε εφαρμογή, το συντομότερο δυνατόν, για όλους τους τομείς της παραγωγής, την μεταρρύθμιση της ΚΑΠ που ξεκίνησε το 1992, τηρώντας τις θεμελιώδεις αρχές της ΚΑΠ και τις συμφωνίες του Συμβουλίου «Jumbo» του Σεπτεμβρίου 1993, καθώς και να προχωρήσουν σε αναπροσαρμογές εκεί όπου διαπιστώνονται παρεκκλίσεις, κυρίως σε κοινωνικά και περιβαλλοντικά θέματα[semigr ] υπενθυμίζει ταυτόχρονα το σημαντικό ρόλο που μπορεί να διαδραματίσει η παραγωγή που δεν προορίζεται για τη διατροφή[semigr ]

2. τάσσεται υπέρ του καθορισμού ανωτάτου ορίου στις αντισταθμιστικές ενισχύσεις στο εισόδημα, προκειμένου να διορθωθεί η άδικη κατανομή των ευρωπαϊκών ενισχύσεων και να αντιμετωπισθούν οι ζημιές που προκαλούνται από τη συγκέντρωση και την υπερεντατικοποίηση[semigr ]

3. φρονεί ότι το προαναφερθέν έγγραφο της Επιτροπής σχετικά με τις εναλλακτικές στρατηγικές που μπορούν να εφαρμοσθούν στον γεωργικό τομέα κατά τη στιγμή της διεύρυνσης της Ευρωπαϊκής Ένωσης αποτελεί μια καλή βάση συζήτησης για την προπαρασκευή μιας νέας αναπροσαρμογής της γεωργικής πολιτικής της Ένωσης, καθώς επίσης και προκειμένου να βοηθηθούν οι ΧΚΑΕ να συνεχίσουν τη διαδικασία εκσυγχρονισμού της γεωργίας τους ενόψει της προσχώρησής τους[semigr ] τονίζει ότι η μελλοντική εξέλιξη της ΚΑΠ πρέπει να βασίζεται κυρίως στις παραγωγές ποιότητας και τον σεβασμό του περιβάλλοντος[semigr ]

4. επισημαίνει, στο πλαίσιο αυτό, ότι το μεγάλο ποσοστό των απασχολουμένων στη γεωργία και στις αγροτικές περιοχές των χωρών της Κεντρικής και Ανατολικής Ευρώπης απαιτεί μεγάλες προσπάθειες ώστε να καταστεί δυνατή, με βοήθεια διαρθρωτικών, τεχνικών και κοινωνικών καινοτομιών, η διατήρηση ή δημιουργία ενός υψηλού, κατά το δυνατόν, αριθμού βιοποριστικών δυνατοτήτων στον αγροτικό χώρο[semigr ] θεωρεί ότι, εν όψει της σταθερής ανάπτυξης των ΧΚΑΕ, επείγει η συμπληρωματική δημιουργία εξωγεωργικών βιοποριστικών δυνατοτήτων[semigr ]

5. ζητεί από την Επιτροπή να τηρήσει τη δέσμευσή της όσον αφορά την κατάρτιση γενικού απολογισμού της μεταρρύθμισης του Μαΐου 1992 και να προβεί σε λεπτομερή αποτίμηση των συνεπειών των υποχρεώσεων που απορρέουν από τις συμφωνίες του Γύρου της Ουρουγουάης[semigr ]

6. σε ό,τι αφορά τις συμφωνίες εμπορίου ή ελευθέρων συναλλαγών που προβλέπεται να συναφθούν ή που βρίσκονται ήδη υπό διαπραγματεύση με διάφορες τρίτες χώρες ή με περιφερειακές οικονομικές ζώνες, καλεί την Επιτροπή να λάβει κατά προτεραιότητα υπόψη τις επιπτώσεις αυτών των συμφωνιών επί του συνόλου της ευρωπαϊκής γεωργίας και, κυρίως, επί του εισοδήματος των γεωργών και επί των μελλοντικών τους προοπτικών και να μην αποδυναμώσει την αρχή της κοινοτικής προτίμησης[semigr ]

7. καλεί την Επιτροπή να προωθήσει μια πιό φιλόδοξη πολιτική για την ολοκληρωμένη ανάπτυξη της υπαίθρου[semigr ] μολονότι αναγνωρίζει στη γεωργία τον κεντρικό της ρόλο ως παράγοντα παραγωγής ειδών διατροφής, θεωρεί απαραίτητη την αξιοποίηση των άλλων κοινωνικοοικονομικών και περιβαλλοντικών πτυχών στη διαχείριση της υπαίθρου[semigr ] ζητεί επομένως, προς εξασφάλιση μιας ολοκληρωμένης διαχείρισης των γαιών στην Ευρωπαϊκή Ένωση, να ενισχυθούν τα μέτρα για τη στήριξη των γεωργικών υπηρεσιών που αποσκοπούν στην προστασία του αγροτικού περιβάλλοντος και να ενταχθούν σε ένα Ταμείο ειδικό για τις αγροτικές περιοχές[semigr ] καλεί ιδιαίτερα την Επιτροπή να δώσει τις κατάλληλες απαντήσεις στο θέμα της επιβίωσης των αγροτών των μειονεκτικότερων περιφερειών, ούτως ώστε να αποφευχθεί η πλήρης απερήμωσή τους[semigr ]

8. αναθέτει στον Πρόεδρό του να διαβιβάσει το παρόν ψήφισμα στο Συμβούλιο, στην Επιτροπή και στις κυβερνήσεις των κρατών μελών.